ས་མགོ་ལྡན་པ་བཅུ་གཅིག་སྟེ།།ཀ་ག་ང་དང་ཉ་ཏ་ད།།ན་པ་བ་མ་ཙ་རྣམས་སོ།།སྐར་མ་སྐག་དང་སྒྲ་སྐད་དང༌།།འཛིན་སྤྱད་སྐམ་པ་སྐལ་བ་བཟང༌།།ལུས་ཀྱི་སྐུ་དང་རྒྱལ་གྱི་སྐུགས།།སྦས་སྐུངས་སྣུམ་སྐུད་སྐུད་པ་འཁལ།།སྐུར་བ་འདེབས་དང་སྐུལ་བྱེད་དང༌།།སྐ་རགས་སྐེད་ཆིངས་སྐེམ་བྱེད་དང༌།།རིད་པའི་སྐེམ་དང་སྐོར་བ་བྱེད།།ཐུགས་དམ་སྐོང་དང་རེ་བ་སྐོང༌།།གོས་སོགས་སྐོན་དང་ཟས་སྐོམ་དང༌།།ཇ་སོགས་སྐོལ་དང་ཁ་དོག་སྐྱ།།སྐྱབས་གནས་སྐྱབས་འགྲོ་ཆུ་སྐྱར་བྱ།།བདེ་སྐྱིད་བྱ་སྐྱིབས་སྐྱིལ་ཀྲུང་བཅས།།ཟས་སོགས་སྐྱུགས་པ་སྐྱུང་ཀས་ཟོས།།རོ་སྐྱུར་བ་དང་སྐྱུ་རུ་ར།།ས་ནས་སྐྱེས་དང་རྩིས་ཀྱི་སྐྱེག།ཁ་སྐྱེངས་སྐྱེད་བྱེད་མགྱོགས་པའི་སྐྱེན།།ཤིང་གི་སྐྱེར་པ་ཁ་དོག་སྐྱེར།།གནས་སུ་སྐྱེལ་དང་སྐྱེས་པ་སོགས།།སེམས་སྐྱོ་འཚོ་སྐྱོང་སྒུལ་སྐྱོད་དང༌།།ཉེས་སྐྱོན་ལས་སྐྱོབས་སྐྱོབ་པ་དང༌།།སྐྱོབས་ཤིག་ཆུ་སོགས་སྐྱོམས་ཤིག་དང༌།།འདབས་པའི་སྐྱོར་དང་ས་སྐྱོར་དང༌།།གནས་སུ་སྐྱོལ་དང་སྐྱོས་ཤིག་སོགས།།ས་ཡིག་ཐོད་དུ་བཅིངས་པའི་ཀའོ།།